ดีดกลับ 1,500 ยาก
วานนี้ดัชนีตลาดหุ้นไทยร่วงหลุด 1,500 จุดจนได้
3 ก.พ. 2563

ลูบคมตลาดทุน : ธนะชัย ณ นคร
วานนี้ดัชนีตลาดหุ้นไทยร่วงหลุด 1,500 จุดจนได้
ช่วงเช้าดัชนีลงไปที่ระดับ 1,598 จุดก่อนจะดีดกลับขึ้นมาได้และยืนอยู่เหนือ 1,500 มาได้จนปิดตลาดเช้า
ส่วนบ่ายเปิดขึ้นมาทรงยังไม่ดี
หุ้นขนาดใหญ่มีแรงขายออกมาหลายไม้ต่อเนื่องและมาหนัก ๆ ในช่วงสี่โมงเย็นจนปิดตลาด
วานนี้นักลงทุนต่างชาติซื้อนะ
แต่ไม่มากหรือเพียง 255 ล้านบาทเท่านั้น แทบจะไม่มีนัยสำคัญอะไร
ส่วนกองทุนซัดออกมาต่อเนื่องเช่นเดียวกันกับพอร์ตโบรกเกอร์
คำถามคือดัชนีจะดีดกลับ 1,500 จุดได้หรือไม่
วิสัชนาก็ต้องถามกลับว่าจะเอาปัจจัยบวกอะไรมาช่วยดันดัชนีให้กลับขึ้นไปได้ล่ะ
เพราะมองไปรอบ ๆ ทั้งต่างประเทศในประเทศเรื่องลบ ๆ รุมเร้าเต็มไปหมด
อย่างไวรัสโคโรนา หากยังมียอดคนติดเชื้อเพิ่มอยู่
นั่นก็คงยังเป็นปัจจัยกดดันต่อไป
ข้อมูลล่าสุดอัตราการเสียชีวิตรวดเร็วแซงโรคซาร์สไปแล้ว
ปัจจัยลบแบบนี้กระทบเรื่องการท่องเที่ยวการใช้จ่ายของผู้คนแน่ ๆ และที่ตามมาคือเศรษฐกิจโดยรวมจะซบเซาที่ไม่ได้เกิดขึ้นเฉพาะในประเทศไทย
ทว่าจะกระทบไปทั่วโลก
อย่างวานนี้หุ้นกลุ่มคอนซูเมอร์ร่วงระเนระนาดนำโดย CPALL BJC MAKRO และ ROBINS
หุ้นกลุ่มส่งออกเกี่ยวกับอาหาร CPF นี่ก็ลงหนักจริง ๆ กว่า 6.67%
วานนี้คุยกับนักวิเคราะห์หลายคน
เสียงตอบกลับมาแบบเอื่อย ๆ มาก
หุ้นกลุ่มธนาคารพาณิชย์แม้  KBANK จะมีปัจจัยหนุนจากซื้อหุ้นคืนและปันผล 4.50 บาท
แต่หากคณะกรรมการนโยบายการเงินหรือกนง. ลดอัตราดอกเบี้ยลงจาก 1.25% มาเหลือ 1.00%
นี่ก็ไม่เป็นผลดีต่อแบงก์ขนาดใหญ่
เพราะจะทำให้ส่วนต่างดอกเบี้ยหรือ NIM แคบลงไปอีกแม้จะมีนโยบายซื้อหุ้นคืนและจ่ายปันผลสูงก็เหอะ
นั่นแสดงว่า “ปัจจัยลบ” มีแรงกดดันมากกว่า “ปัจจัยบวก”
หุ้นแบงก์ตัวอื่น ๆ ก็ซึม ๆ ลงมาเช่นกัน
ทั้ง BBL SCB KTB และ TMB
SCB พอหลุด 100 บาทแล้ว นี่ทรงกราฟเสียไปเลย
หากจะให้ดีดกลับขึ้นไปยืนเหนือ 100 บาทอีกครั้งน่าจะยังไม่ใช่เวลานี้
ส่วน TMB หลุดมาที่ 1.40 บาทเท่ากับราคาทีเอสอาร์พอดี
เห็นสภาพกลุ่มแบงก์แบบนี้แล้วก็คงยากที่ดัชนีจะดีดกลับไปที่ 1,500 จุด
แต่การที่ดอกเบี้ยลงมาก็ใช่ว่าจะเป็นปัจจัยลบไปทั้งหมด
ในภาพรวมอาจจะพอเป็นปัจจัยบวกได้บ้างกับหุ้นในหลายกลุ่มเช่นไฟแนนซ์ เพราะต้นทุนการเงินจะลดลงไปอีกหรือกลุ่มอื่น ๆ ที่ได้รับประโยชน์จากดอกเบี้ยลง
แต่อย่างว่าละก็คงต้องชั่งน้ำหนักกันดี ๆ ระหว่างปัจจัยบวกและลบปัจจัยไหนมีแรงมากกว่ากันกับหุ้นตัวนั้น ๆ
ส่วนผลประกอบการบจ.ไตรมาส 4/62
ราคาหุ้นหลายตัวค่อนข้างตอบรับไปแล้ว
เว้นแต่จะออกมาดีกว่าคาดการณ์เท่านั้นแหละที่จะทำให้หุ้นนั้น ๆ ดีดขึ้นไปได้อีก
สำหรับแนวโน้มตลาดวันนี้เผื่อว่าดัชนีน่าจะลงไปอีกตามการคาดการณ์ของนักวิเคราะห์และถัดไปอีกซัก 1-2 วันอาจจะดีดกลับทางเทคนิคได้บ้าง
ทางออกที่ดีคือส่องหุ้นเป็นตัว ๆ ที่มีปัจจัยบวกเฉพาะตัว
หาจังหวะเข้าออกดูสัญญาณเทคนิคกันไป